Lene Hansen (S), 2009-05-28:
Da vores ordfører ikke kan være til stede i dag, vil jeg gerne oplæse følgende: Socialdemokraterne er medforslagsstillere på dette forslag om at nedsætte en social retssikkerhedskommission, fordi vi gerne vil være med til at pege på behovet for at få undersøgt borgernes retssikkerhed inden for det sociale område. Over en årrække har vi set en lang række eksempler på mennesker, der er kommet i klemme i vores system.
Vi kan også se det på undersøgelser, der afslører, at det er åbenbart, at der er dele af det sociale system, hvor vi ikke gør det godt nok i forhold til retssikkerheden.
Man kan vel egentlig sige, at det ikke er overraskende, fordi vi på hele det sociale område ser, at området er sat under pres gennem regeringens politik, hvor det sociale område er præget af den økonomiske spændetrøje, som regeringen holder kommunerne i.
Vi ved, at væksten på det offentlige område ikke er fulgt med væksten i det øvrige samfund.
Det vil naturligt sætte især det sociale område under pres.
Det er et pres, der i mange tilfælde går ud over de komplicerede processer og opgaver, der skal løses, og i forlængelse heraf bliver retssikkerheden tilsvarende sat under pres.
Vi har som sagt set en lang række af mangler i retssikkerheden, både hvad angår afgørelser og procedurer.
Hvorfor nu være optaget af procedurer?
Fordi det er i reglerne for proceduren, vi finder retssikkerheden for, at borgeren inddrages i de afgørelser, som vedrører vedkommende selv, og som kan være af meget vital betydning for meget vigtige spørgsmål i den enkeltes tilværelse.
Også på områder, hvor det er kerneydelser, borgeren skal have, har vi set eksempler på, at borgere ikke er blevet mødt med den nødvendige retssikkerhed.
Ja, selv den nytiltrådte socialminister har nået at anlægge den linje, når der har været tale om fattigdom blandt socialt udsatte, eller når vi taler om et sundt frokostmåltid til de mindste børn.
Der er heller ingen tvivl om, at kommunerne jo har et ansvar for udførerleddet, men lige præcis fordi vi ser de sager, som er så alvorlige, kunne vi have en stor interesse i at blive klogere på området og få afdækket, hvordan den grundlæggende retssikkerhed har det.
Vi siger, at vi lever i et retssamfund.
Derfor skal vi hele tiden holde øje med, om retssikkerheden er i orden.
Det er meget lettere for en borger at acceptere sin egen situation, hvis man er tryg ved vores institutioner og systemer og er tryg ved de afgørelser, der træffes.
Vi tror også, at et bedre overblik vil kunne hjælpe os til at stoppe den papirmølle, som kommunerne fortæller os de er ved at drukne i, og som regeringen har indført med en masse kontrol.
Vi tror faktisk, at vi, hvis vi bliver klogere på området, kan begrænse papirmøllen, og det ser vi som noget meget, meget gunstigt, alene af den grund, at vi så får flere ressourcer at gøre godt med til det egentlige sociale arbejde, og således skaffer vi mere kvalitet i den offentlige sektor.
Vi mener altså kort og godt, at vi har brug for et bedre overblik over, hvordan retssikkerheden fungerer i forhold til den sociale lovgivning, som vi kender den i dag.
Vi er helt sikre på, at vi kan blive klogere på, hvor de stærke og hvor de svage sider er.
Og hvis vi kunne få en kommission til at udarbejde en analyse af lovgivningen og komme med forslag til forbedringer, ville vi anse det for at være en meget stor fordel.
Vi håber jo derfor, at mange partier i Folketinget kan bakke op om dette forslag.